Forslag til RÅDETS AFGØRELSE om indgåelse af aftalen mellem Den Europæiske Union og De Forenede Arabiske Emirater om visumfritagelse for kortvarige ophold /* COM/2015/0103 final - 2015/0062 (NLE) */





BEGRUNDELSE 1. POLITISK OG JURIDISK BAGGRUND I Rådets forordning (EF) nr. 539/2001[1] fastlægges listen over de tredjelande, hvis statsborgere skal være i besiddelse af visum ved passage af medlemsstaternes ydre grænser, og listen over de tredjelande, hvis statsborgere er fritaget for dette krav. Forordning (EF) nr. 539/2001 finder anvendelse i alle medlemsstater med undtagelse af Irland og Det Forenede Kongerige. Ved Europa-Parlamentets og Rådets forordning (EU) nr. 509/2014[2] blev forordning (EF) nr. 539/2001 ændret, idet 19 lande blev overført til bilag II, der indeholder listen over de tredjelande, hvis statsborgere er fritaget for visumkravet. De 19 lande er: Colombia, Dominica, De Forenede Arabiske Emirater, Grenada, Kiribati, Marshalløerne, Mikronesien, Nauru, Palau, Peru, Saint Lucia, Saint Vincent og Grenadinerne, Salomonøerne, Samoa, Timor-Leste, Tonga, Trinidad og Tobago, Tuvalu og Vanuatu. Henvisningen til hvert af disse lande i bilag II ledsages af en fodnote, hvori det specificeres, at "visumfritagelsen træder i kraft på datoen for ikrafttrædelsen af en visumfritagelsesaftale med Den Europæiske Union". Forordning (EU) nr. 509/2014 blev vedtaget den 20. maj 2014 og trådte i kraft den 9. juni 2014. I juli 2014 fremsatte Kommissionen en henstilling til Rådet om at bemyndige den til at indlede forhandlinger om en visumfritagelsesaftale med hvert af følgende 17 lande: Dominica, De Forenede Arabiske Emirater, Grenada, Kiribati, Marshalløerne, Mikronesien, Nauru, Palau, Saint Lucia, Saint Vincent og Grenadinerne, Salomonøerne, Samoa, Timor-Leste, Tonga, Trinidad og Tobago, Tuvalu og Vanuatu[3]. Den 9. oktober 2014 udstedte Rådet forhandlingsdirektiverne til Kommissionen. I henhold til betragtning 5 til forordning (EU) nr. 509/2014 og den fælleserklæring, der blev udsendt på tidspunktet for vedtagelsen, er Colombia og Peru omfattet af en særlig procedure, i henhold til hvilken der kræves en yderligere vurdering af, hvorvidt disse lande opfylder de relevante kriterier, inden Kommissionen kan fremsætte henstillinger til Rådet om bemyndigelse til at indlede forhandlinger om visumfritagelsesaftaler med disse to lande. De er derfor ikke medtaget i ovennævnte henstilling til Rådet. Forhandlingerne om en visumfritagelsesaftale med De Forenede Arabiske Emirater blev indledt den 5. november 2014 i Bruxelles. På mødet blev hele udkastet til aftale gennemgået, og der blev opnået enighed om alle aspekter heraf. Efter en række efterfølgende uformelle udvekslinger blev aftalen paraferet af chefforhandlerne den 20. november 2014. Medlemsstaterne blev orienteret på mødet i Rådets arbejdsgruppe vedrørende visa den 21. november 2014. For EU's vedkommende er retsgrundlaget for aftalen artikel 77, stk. 2, litra a), i traktaten om Den Europæiske Unions funktionsmåde (TEUF) sammenholdt med artikel 218. [...] undertegnede aftalen den [...] på EU's vegne. I henhold til artikel 218, stk. 6, andet afsnit, litra a), i TEUF gav Europa-Parlamentet sin godkendelse til indgåelsen af aftalen den [...]. 2. FORHANDLINGSRESULTATER Kommissionen finder, at de mål, Rådet opstillede i sine forhandlingsdirektiver, er nået, og at udkastet til visumfritagelsesaftalen er acceptabelt for EU. Aftalens endelige indhold kan opsummeres således: Formål Aftalen indeholder bestemmelser om visumfritagelse for unionsborgere og statsborgere i De Forenede Arabiske Emirater ved indrejse i den anden kontraherende parts område med henblik på ophold i en periode på højst 90 dage i løbet af en periode på 180 dage. For at sikre ligebehandling af alle unionsborgere er der i aftalen indføjet en bestemmelse om, at De Forenede Arabiske Emirater kun kan suspendere eller opsige aftalen for alle Den Europæiske Unions medlemsstaters vedkommende, og at EU ligeledes kun kan suspendere eller opsige aftalen for alle sine medlemsstaters vedkommende. Det Forenede Kongeriges og Irlands særlige situation er nævnt i præamblen. Anvendelsesområde Visumfritagelsen gælder for alle kategorier af personer (indehavere af almindeligt pas, diplomatpas, tjenestepas, officielt pas eller særligt pas) for indrejse til ethvert formål undtagen med henblik på udøvelse af lønnet beskæftigelse. For den sidstnævnte kategori kan hver medlemsstat og De Forenede Arabiske Emirater opretholde visumpligten for den anden parts statsborgere i overensstemmelse med gældende EU-ret eller national lovgivning. For at sikre en ensartet anvendelse af aftalen er der som bilag til den knyttet en fælleserklæring om, hvordan den personkategori, der indrejser med henblik på lønnet beskæftigelse, skal afgrænses. Opholdets varighed Aftalen indeholder bestemmelser om visumfritagelse for unionsborgere og statsborgere i De Forenede Arabiske Emirater ved indrejse i den anden kontraherende parts område med henblik på ophold i en periode på højst 90 dage i løbet af en periode på 180 dage. Aftalen er vedlagt en fælleserklæring om, hvordan denne periode på 90 dage skal fortolkes. I aftalen tages der hensyn til de medlemsstater, der endnu ikke i fuldt omfang anvender Schengenreglerne. Så længe de ikke indgår i Schengenområdet uden indre grænser, giver visumfritagelsesaftalen statsborgere i De Forenede Arabiske Emirater ret til ophold i 90 dage i en periode på 180 dage i hver af de pågældende medlemsstater (Bulgarien, Cypern, Kroatien og Rumænien) uafhængigt af den periode, der beregnes for hele Schengenområdet. Territorial anvendelse Aftalen indeholder bestemmelser om dens territoriale anvendelse: for Frankrigs og Nederlandenes vedkommende giver visumfritagelsesaftalen statsborgere i De Forenede Arabiske Emirater ret til ophold udelukkende på disse medlemsstaters europæiske områder. Erklæringer Til aftalen er også knyttet andre fælleserklæringer: - om fuld formidling af oplysninger om visumfritagelsesaftalens indhold og konsekvenser samt spørgsmål i forbindelse hermed, f.eks. indrejsebetingelser - om Norges, Islands, Schweiz' og Liechtensteins associering i gennemførelsen, anvendelsen og udviklingen af Schengenreglerne. 3. KONKLUSIONER I lyset af forhandlingsresultaterne foreslår Kommissionen, at Rådet, efter at Europa-Parlamentet har givet sin godkendelse, godkender aftalen mellem Den Europæiske Union og De Forenede Arabiske Emirater om visumfritagelse for kortvarige ophold. 2015/0062 (NLE) Forslag til RÅDETS AFGØRELSE om indgåelse af aftalen mellem Den Europæiske Union og De Forenede Arabiske Emirater om visumfritagelse for kortvarige ophold RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 77, stk. 2, litra a), sammenholdt med artikel 218, stk. 6, andet afsnit, litra a), under henvisning til forslag fra Europa-Kommissionen, under henvisning til godkendelse fra Europa-Parlamentet, og ud fra følgende betragtninger: (1) Kommissionen har på Den Europæiske Unions vegne forhandlet en aftale med De Forenede Arabiske Emirater om visumfritagelse for kortvarige ophold (i det følgende benævnt "aftalen"). (2) Med forbehold af aftalens indgåelse blev den undertegnet på Den Europæiske Unions vegne den ….. 2015 og har fundet midlertidig anvendelse siden denne dato, jf. Rådets afgørelse …../…/EU af [….]. (3) Aftalen bør godkendes. (4) Ved aftalen nedsættes der et blandet udvalg til forvaltning af aftalen, der selv fastsætter sin forretningsorden. Der bør fastsættes en forenklet procedure for fastlæggelse af Unionens holdning hertil. (5) I overensstemmelse med protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed og protokollen om integration af Schengenreglerne i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, finder aftalens bestemmelser ikke anvendelse på Det Forenede Kongerige og Irland — VEDTAGET DENNE AFGØRELSE: Artikel 1 Aftalen mellem Den Europæiske Union og De Forenede Arabiske Emirater om visumfritagelse for kortvarige ophold godkendes hermed på Unionens vegne. Artikel 2 Formanden for Rådet giver de i aftalens artikel 8, stk. 1, omhandlede meddelelser[4]. Artikel 3 I det blandede ekspertudvalg, der er omhandlet i aftalens artikel 6, repræsenteres Unionen af Kommissionen bistået af eksperter fra medlemsstaterne. Artikel 4 I det blandede ekspertudvalg fastlægger Kommissionen Unionens holdning til vedtagelsen af den forretningsorden, der er omhandlet i aftalens artikel 6, stk. 4, efter høring af et særligt udvalg udpeget af Rådet. Artikel 5 Denne afgørelse træder i kraft på dagen for vedtagelsen. Udfærdiget i Bruxelles, den . På Rådets vegne Formand [1] Rådets forordning (EF) nr. 539/2001 af 15. marts 2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav (EFT L 81 af 21.3.2001, s. 1). [2] Europa-Parlamentets og Rådets forordning (EU) nr. 509/2014 af 15. maj 2014 om ændring af Rådets forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav (EUT L 149 af 20.5.2014, s. 67). [3] COM(2014) 467 af 17.7.2014. [4] Generalsekretariatet for Rådet offentliggør datoen for aftalens ikrafttrædelse i Den Europæiske Unions Tidende. BILAG til Forslag til Rådets afgørelse om indgåelse af aftalen mellem Den Europæiske Union og De Forenede Arabiske Emirater om visumfritagelse for kortvarige ophold AFTALE mellem Den Europæiske Union og De Forenede Arabiske Emirater om visumfritagelse for kortvarige ophold DEN EUROPÆISKE UNION, i det følgende benævnt "Unionen", og DE FORENEDE ARABISKE EMIRATER, under ét benævnt "de kontraherende parter", ER MED HENBLIK PÅ at fremme venskabsforbindelserne mellem de kontraherende parter og ud fra ønsket om at gøre det lettere for deres borgere at rejse ved at sikre dem ret til visumfri indrejse og kortvarigt ophold, UNDER HENVISNING TIL Europa-Parlamentets og Rådets forordning (EU) nr. 509/2014 af 15. maj 2014 om ændring af Rådets forordning (EF) nr. 539/2001 om fastlæggelse af listen over de tredjelande, hvis statsborgere skal være i besiddelse af visum ved passage af de ydre grænser, og listen over de tredjelande, hvis statsborgere er fritaget for dette krav, hvorved 19 tredjelande, herunder De Forenede Arabiske Emirater, overføres til listen over de tredjelande, hvis statsborgere er fritaget for visumkravet ved kortvarige ophold i Den Europæiske Unions medlemsstater, I BETRAGTNING AF, at visumfritagelsen i henhold til artikel 1 i forordning (EU) nr. 509/2014 for disse 19 lande først gælder fra datoen for ikrafttrædelsen af en aftale om visumfritagelse, som skal indgås med Den Europæiske Union, UD FRA ØNSKET OM at fastholde princippet om ligebehandling af alle unionsborgere, UNDER HENSYNTAGEN TIL, at personer, som indrejser med det formål at udøve lønnet beskæftigelse under deres kortvarige ophold, ikke er omfattet af denne aftale, og at de relevante bestemmelser i EU-retten, medlemsstaternes nationale lovgivning og De Forenede Arabiske Emiraters nationale lovgivning derfor fortsat finder anvendelse på disse personers visumpligt eller ‑fritagelse og adgang til beskæftigelse, UNDER HENSYNTAGEN TIL protokollen om Det Forenede Kongeriges og Irlands stilling for så vidt angår området med frihed, sikkerhed og retfærdighed og protokollen om integration af Schengenreglerne i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, bekræftes det, at denne aftales bestemmelser ikke gælder for Det Forenede Kongerige og Irland — BLEVET ENIGE OM FØLGENDE: Artikel 1 Formål Denne aftale indeholder bestemmelser om visumfritagelse for unionsborgere og statsborgere i De Forenede Arabiske Emirater ved indrejse i den anden kontraherende parts område med henblik på ophold i en periode på højst 90 dage i løbet af en periode på 180 dage. Artikel 2 Definitioner I denne aftale forstås ved: a) "medlemsstat": enhver af Den Europæiske Unions medlemsstater med undtagelse af Det Forenede Kongerige og Irland b) "unionsborger": en statsborger i en medlemsstat som defineret under litra a) c) "statsborger i De Forenede Arabiske Emirater": enhver, som har statsborgerskab i De Forenede Arabiske Emirater d) "Schengenområdet": det område uden indre grænser, der omfatter områder tilhørende de i litra a) definerede medlemsstater, som i fuldt omfang anvender Schengenreglerne. Artikel 3 Anvendelsesområde 1. Unionsborgere, der er indehavere af et gyldigt almindeligt pas, diplomatpas, tjenestepas, officielt pas eller særligt pas udstedt af en medlemsstat, har ret til visumfri indrejse og ophold i De Forenede Arabiske Emirater i den i artikel 4, stk. 1, fastlagte opholdsperiode. Statsborgere i De Forenede Arabiske Emirater, der er indehavere af et gyldigt almindeligt pas, diplomatpas, tjenestepas, officielt pas eller særligt pas udstedt af De Forenede Arabiske Emirater, har ret til visumfri indrejse og ophold i medlemsstaterne i den i artikel 4, stk. 2, fastlagte opholdsperiode. 2. Stk. 1 finder ikke anvendelse på personer, der indrejser med det formål at udøve lønnet beskæftigelse. For denne kategori af personer kan hver medlemsstat selv indføre visumpligt eller ophæve den for statsborgere i De Forenede Arabiske Emirater, jf. artikel 4, stk. 3, i forordning (EF) nr. 539/2001. For denne kategori af personer kan De Forenede Arabiske Emirater i medfør af sin nationale lovgivning indføre eller ophæve visumpligt for statsborgere i hver enkelt medlemsstat. 3. Visumfritagelse efter denne aftale finder anvendelse, uden at dette berører de kontraherende parters lovgivning om betingelser for indrejse og kortvarigt ophold. Medlemsstaterne og De Forenede Arabiske Emirater forbeholder sig ret til at nægte indrejse og kortvarige ophold på deres område, hvis en eller flere af sådanne betingelser ikke er opfyldt. 4. Visumfritagelsen gælder, uanset hvilket transportmiddel der anvendes til at passere de kontraherende parters grænser. 5. Spørgsmål, der ikke er omfattet af denne aftale, skal afgøres i henhold til EU-retten, medlemsstaternes nationale lovgivning eller De Forenede Arabiske Emiraters nationale lovgivning. Artikel 4 Opholdets varighed 1. Unionsborgere må opholde sig på De Forenede Arabiske Emiraters område i højst 90 dage i en periode på 180 dage. 2. Statsborgere i De Forenede Arabiske Emirater må opholde sig på de medlemsstaters område, som fuldt ud anvender Schengenreglerne, i højst 90 dage i en periode på 180 dage. Ved beregning af denne periode tages der ikke hensyn til ophold i en medlemsstat, der endnu ikke i fuldt omfang anvender Schengenreglerne. Statsborgere i De Forenede Arabiske Emirater må højst opholde sig i 90 dage i en periode på 180 dage på hver af de medlemsstaters område, som endnu ikke fuldt ud anvender Schengenreglerne, uden at der tages hensyn til beregningen af opholdsperioden på de medlemsstaters område, der fuldt ud anvender Schengenreglerne. 3. Denne aftale berører ikke De Forenede Arabiske Emiraters og medlemsstaternes mulighed for at forlænge opholdsperioden ud over de 90 dage i overensstemmelse med national lovgivning og EU-retten. Artikel 5 Territorial anvendelse 1. Bestemmelserne i denne aftale finder for Den Franske Republiks vedkommende kun anvendelse på Den Franske Republiks europæiske område. 2. Bestemmelserne i denne aftale finder for Kongeriget Nederlandenes vedkommende kun anvendelse på Kongeriget Nederlandenes europæiske område. Artikel 6 Blandet udvalg til forvaltning af aftalen 1. De kontraherende parter nedsætter et blandet ekspertudvalg (i det følgende benævnt "udvalget"), bestående af repræsentanter for Den Europæiske Union og repræsentanter for De Forenede Arabiske Emirater. Unionen repræsenteres af Europa-Kommissionen. 2. Udvalget har bl.a. til opgave at: a) føre tilsyn med gennemførelsen af denne aftale b) fremsætte forslag til ændringer af eller tilføjelser til denne aftale c) bilægge tvister om fortolkningen eller anvendelsen af denne aftales bestemmelser d) udføre alle andre opgaver, som de kontraherende parter gensidigt er enedes om. 3. Udvalget indkaldes efter behov på anmodning af en af de kontraherende parter. 4. Udvalget fastsætter selv sin forretningsorden. Artikel 7 Forholdet mellem denne aftale og eksisterende bilaterale visumfritagelsesaftaler mellem medlemsstaterne og De Forenede Arabiske Emirater Denne aftale har forrang for bestemmelserne i enhver bilateral aftale eller ordning indgået mellem enkelte medlemsstater og De Forenede Arabiske Emirater, for så vidt bestemmelserne heri omhandler spørgsmål, der falder ind under denne aftale. Artikel 8 Afsluttende bestemmelser 1. Denne aftale ratificeres eller godkendes af de kontraherende parter efter deres respektive interne procedurer og træder i kraft den første dag i den anden måned efter datoen for den sidste af de to meddelelser, hvorved de kontraherende parter underretter hinanden om, at ovennævnte procedurer er afsluttet. 2. Denne aftale indgås på ubestemt tid, men kan opsiges efter bestemmelserne i stk. 5. 3. Denne aftale kan ændres efter skriftlig aftale mellem de kontraherende parter. Ændringer træder i kraft, efter at de kontraherende parter har givet hinanden meddelelse om, at de interne procedurer, der er nødvendige herfor, er gennemført. 4. Hver af de kontraherende parter kan suspendere denne aftale eller dele af den, navnlig når hensyn til den offentlige orden, den nationale sikkerhed eller folkesundheden tilsiger det, eller på grund af ulovlig indvandring eller en kontraherende parts genindførelse af visumpligt. Afgørelsen herom meddeles den anden part senest 2 måneder før dens ikrafttræden. Den kontraherende part, der suspenderer anvendelsen af denne aftale, underretter omgående den anden kontraherende part, når grundene til suspensionen ikke længere består. 5. Hver kontraherende part kan opsige denne aftale med skriftligt varsel til den anden part. Aftalen ophører 90 dage efter denne opsigelse. 6. De Forenede Arabiske Emirater kan kun suspendere eller opsige denne aftale for alle medlemsstaters vedkommende. 7. Den Europæiske Union kan kun suspendere eller opsige denne aftale for alle sine medlemsstaters vedkommende. Udfærdiget i Bruxelles i to eksemplarer på bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed. FÆLLESERKLÆRING VEDRØRENDE ISLAND, NORGE, SCHWEIZ OG LIECHTENSTEIN De kontraherende parter noterer sig de tætte forbindelser mellem Den Europæiske Union og Norge, Island, Schweiz og Liechtenstein, navnlig i henhold til aftalerne af 18. maj 1999 og 26. oktober 2004 om disse landes associering i gennemførelsen, anvendelsen og udviklingen af Schengenreglerne. Under disse omstændigheder er det ønskeligt, at myndighederne i Norge, Island, Schweiz og Liechtenstein på den ene side og myndighederne i De Forenede Arabiske Emirater på den anden side snarest indgår bilaterale aftaler om visumfritagelse for kortvarige ophold svarende til denne aftale. FÆLLESERKLÆRING OM, HVORDAN DEN PERSONKATEGORI, DER INDREJSER MED DET FORMÅL AT UDØVE LØNNET BESKÆFTIGELSE, JF. AFTALENS ARTIKEL 3, STK. 2, SKAL AFGRÆNSES Ud fra ønsket om at sikre en fælles afgrænsning af denne personkategori er de kontraherende parter enedes om, at den kategori af personer, der udøver lønnet beskæftigelse, ved anvendelsen af denne aftale omfatter personer, der indrejser i den anden kontraherende parts område med det formål at udøve erhvervsmæssig beskæftigelse eller drive virksomhed mod betaling som lønmodtager eller tjenesteyder. Denne kategori omfatter ikke: — forretningsrejsende, dvs. personer, der indrejser i forretningsanliggender (uden at være ansat i den anden kontraherende parts land) — sportsfolk og kunstnere, der udøver en aktivitet lejlighedsvis — journalister udsendt af medier i deres opholdsland og — praktikanter på udvekslingsophold. Gennemførelsen af denne erklæring overvåges af det blandede udvalg inden for rammerne af dets opgaver i henhold til aftalens artikel 6, og udvalget kan foreslå ændringer, når det – i lyset af de kontraherende parters erfaringer – skønner det nødvendigt. FÆLLESERKLÆRING OM, HVORDAN PERIODEN PÅ 90 DAGE I LØBET AF EN PERIODE PÅ 180 DAGE, JF. AFTALENS ARTIKEL 4, SKAL FORTOLKES De kontraherende parter forstår, at maksimumsperioden på 90 dage inden for en periode på 180 dage som fastsat i denne aftales artikel 4 betyder enten et sammenhængende ophold eller flere på hinanden følgende ophold, hvis varighed ikke overstiger 90 dage inden for en periode på 180 dage. Der tages udgangspunkt i en "glidende" periode på 180 dage, hvor der ses tilbage på hver opholdsdag inden for den seneste periode på 180 dage for at kontrollere, om kravet om højst 90 dage inden for en periode på 180 dage fortsat er opfyldt. Det betyder bl.a., at et fravær i en uafbrudt periode på 90 dage giver mulighed for et nyt ophold på højst 90 dage. FÆLLESERKLÆRING OM INFORMATION AF BORGERNE OM VISUMFRITAGELSESAFTALEN I erkendelse af behovet for åbenhed over for unionsborgere og statsborgere i De Forenede Arabiske Emirater er de kontraherende parter enedes om at sikre fuld formidling af information om visumfritagelsesaftalens indhold og konsekvenser og om dertil knyttede spørgsmål, bl.a. indrejsebetingelser.